次韵致政張朝奉仍招晚飲
作者：蘇軾
朝代：宋

paragraphs: 掃白非黄精，輕身豈胡麻。
怪君仁而壽，未覺生有涯。
曾經丹化米，親授棗如瓜。
雲蒸作霧楷，火滅噀雨巴。
自此養鉛鼎，無窮走河車。
至今許玉斧，猶事萼綠華。
我本三生人，疇昔一念差。
前生或草聖，習氣餘驚蛇。
儒臞謝赤松，佛縛慚丹霞。
時時一篇出，擾擾四座譁。
清詩得可驚，信美辭多夸。
回車入官府，治具隨貧家。
萍虀與豆粥，亦可成咄嗟。